text: Abril | 2013 | Tricotin Tricotan
  Diuen les àvies…(1)
  "Yo el único muñeco que he tenido era de cartón", expressava una de les àvies del taller al Casal de Sant Martí…
  Amb aquesta primera citació inagurem la secció "Diuen les àvies…", en què cada última setmana de mes escriurem una frase dita per les àvies durant el transcurs dels tallers i la posarem en relació amb fotografies i una breu documentació del seu moment històric.
  Així doncs, gràcies al seu preu assequible, moltes de les àvies i avis van tenir durant la seva infància una joguina de cartró. L'únic inconvenient consistia en què tenia una resistència limitada, ja que de seguida podia mullar-se o agafar humitat…
  Si parlem de nines, la més popular a Catalunya entre els anys 1920 i 1950 va ser "la Pepa", que va convertir-se en tot un esdeveniment social.
  Així, les joguines de cartró són el reflex de les formes de viure de l'època i els seus costums.
  Amb aquesta campanya, la Fundació Amics de la Gent Gran ret homenatge als avis que pateixen soledat i als voluntaris que els fan companyia. Des de fa 15 anys es promouen una sèrie d'accions perquè cap avi ni àvia en situació d'aïllament social es quedi sense la seva rosa.
  Un altre gest d'aquesta iniciativa és l'elaboració de més de 40.000 roses en format d'agulla, que amb la seva compra permeten captar recursos per desenvolupar aquesta acció. Aquestes roses solidàries estan elaborades de forma artesanal amb feltre a dos centres de reinserció de dones.
  Per a més informació, visiteu el web de la campanya Roses Contra l'Oblit.
  Feliç dia de Sant Jordi a tots i a totes!!!
  A la Vall d'Hebron les àvies són unes mestres!
  Al Casal de gent gran ens han demostrat una habilitat fabulosa en la tècnica del ganxet! Després d'haver treballat els 4 patrons proposats en 3 mesos, «l'estoc» de joguines per donar és molt gran! A l'espera de trobar un centre de nens i nenes destinatari, les àvies segueixen cultivant el seu art de teixir amb la mateixa traça, dedicació i creativitat… Gràcies a totes per fer del projecte una realitat!!
  Complicitat entre àvies i nens i nenes a l'Esquitx!
  A la trobada al Centre Obert de Ciutat Vella el passat 8 de març, l'arribada de les àvies va ser tot una festa! La cara dels nens i nenes es va il·luminar des del primer moment i les mans alçades donant la benvinguda propiciaren una acollida d'allò més enèrgica, i a la vegada tendra. Aquest bon ambient va regnar durant tot el taller de pompons, en què la complicitat i les mostres d'afecte eren més que evidents. Al final de la tarda, la donació dels ninos es va fer en un clima de respecte i valoració pel treball de les àvies, en què es notava la sensibilitat i l'agraïment de tots els nens i nenes.
  3 mesos a Ciutat Vella i el taller continua!
  Risoteràpia, taller de memòria, ioga, curs de cuina… les àvies de Ciutat Vella no paren! I els divendres aporten el seu granet solidari participant en el projecte! A més, ara comencen a reunir-se de manera autònoma, ajudant-se unes a les altres! En un ambient proper i familiar, entre historietes d'infància, bromes i moments de concentració, les llanes desfilen, les agullen fan claqué, i la boata va donant forma i vida als ninos de ganxet…
  La residència Assís ha participat en el projecte!
  El curs a la residència de Sant Quirze va sobrepassar les expectatives creatives dels patrons originals amb bufandes, barrets i malles com a complements per passar millor l'hivern. Aquesta aportació, tenint en compte que en una residència hi ha àvies amb importants dificultats motrius, d'artrosis, o d'altres, ha estat tot un èxit! En aquest cas, l'espai on es reunien les participants estava obert a qui volgués passar una estona agradable a primera hora de la tarda dels dilluns, i ocupar així el seu temps de lleure.
  Els primers somriures de la mà del Centre Obert de Sant Martí!
  Si posem en relació l'espontaneïtat, l'energia i la curiositat dels nens i nenes amb la reflexió, la saviesa i l'experiència de vida de les àvies, l'intercanvi resultant és un còctel explosiu! A la trobada que hi va haver al Centre Obert de Sant Martí, les corradisses i les mirades desconfiades inicials dels petits va deixar pas a l'interès i les ganes d'aprendre en el taller de pompons que van desenvolupar conjuntament àvies i nens i nenes. I ja cap al final de la tarda, l'acte d'entrega de les joguines teixides per les àvies va desvetllar un ambient entranyable, emotiu i inoblidable.